Nuwe Afrikaanse musiektoekennings vind dán plaasFoto: Verskaf. Kunstenaars kan solank hul inskrywings gereed kry vir Pretoria FM se splinternuwe Afrikaanse musiektoekennings aangesien inskrywings oor net ŉ week open. Pretoria FM het vroeër vanjaar aangekondig dat hy ŉ nuwe musiektoekenningsgeleentheid van stapel stuur om erkenning te gee aan gehaltekunstenaars, -lirieke, -skrywers en -produksies in die Afrikaanse vermaakbedryf. Die toekenningsgeleentheid sal op 16 Oktober plaasvind. Volgens Hennie Koortzen, uitvoerende hoof van Pretoria FM, gaan dit ŉ wêreldklasvertoning wees wat spog met die room van die land se Afrikaanse kunstenaars. Pretoria FM het vanjaar op 17 April, op dieselfde dag as wat die kykNET Ghoemas plaasgevind het, aangekondig dat hy ŉ aparte musiektoekenningsgeleentheid gaan aanbied. Dít te midde van omstredenheid nadat die liedjie Die Land van die Ghoemas se benoemingslys verwyder is weens Steve Hofmeyr se betrokkenheid daarby. Koortzen sê daar sal tydens Pretoria FM se musiektoekenningsaand ook erkenning gegee word aan van die legendes in die Afrikaanse musiekbedryf. “Ons wil erkenning gee aan Afrikaanse kunstenaars volgens slegs een kriterium; dit moet suiwer oor gehalte gaan en niks anders nie. Afrikaanse kunstenaars kry nie altyd die erkenning wat hulle verdien nie, en dit is hoekom ons hierdie musiektoekennings op die been wou bring,” het hy aan Maroela Media gesê. “Kunstenaars skryf self in, maar die publiek gaan ook in sekere kategorieë die geleentheid hê om te stem vir hul gunstelingkunstenaar of -liedjie. Dié stemme sal dan ŉ sekere persentasie tel tot die finale uitslag.” Volgens Koortzen sal daar 24 kategorieë wees waarvan twee nog nooit voorheen in Suid-Afrika bestaan het nie. Dit sal die eerste keer wees dat musiektoekennings aan ŉ Afrikaanse rolprent en ŉ Afrikaanse televisiereeks gegee word. Pretoria FM se musiektoekennings sal op 16 Oktober by die Moreleta-ouditorium in Pretoria plaasvind, en ongeveer 5 800 sitplekke sal vir die publiek beskikbaar gestel word. Kunstenaars wat wen, sal huis toe gaan met ŉ unieke trofee wat deur ŉ bekende beeldhouer ontwerp word. Inskrywings vir dié geleentheid, waarvan die amptelike naam later bekendgemaak gaan word, open op 1 Julie. Kunstenaars het tot 15 Augustus kans om in te skryf.